AC Horsens' Frederik Møller har kontraktudløb efter sæsonen. Han forklarer, at han er i dialog med klubben om en forlængelse.

Frederik Møller forlod i sommeren 2015 FC Midtjylland og fortsatte i stedet i AC Horsens, hvor han i denne sæson har været blandt de bærende kræfter med fuld spilletid i Superligaen i efteråret.

Møllers kontrakt med AC Horsens udløber efter sæsonen, men snakken mellem parterne om en forlængelse er i gang.

- Jeg har en fin dialog med Horsens. Vi taler lidt frem og tilbage, men jeg har ikke rigtig gjort mig de store overvejelser om, hvad der skal ske efter sæsonen, siger Møller til bold.dk.

- Som fodboldspiller er man til eksamen hver dag til træning og især i weekenderne til kamp, så at jeg står uden kontrakt efter sæsonen, er ikke noget, jeg tænker specielt over nu. Det handler om at vinde den næste kamp og ikke så meget andet.

23-årige Frederik Møller er glad og tilfreds med at være i AC Horsens, men lufter ambitionerne om at komme til udlandet en dag.

- Når man spiller fast i en klub i den bedste række i Danmark, og man kun havde fået ti kampe som indskifter, inden man kom dertil, så må man være tilfreds, og det er jeg selvfølgelig også.

- Jeg tror, at alle spillere i Superligaen drømmer om udlandet, og det gør jeg da også. Men én ting er at have ambitioner; hvis man spiller som en pose nødder, kan man have nok så mange ambitioner, men så kommer man ingen vegne. Jeg holder fokus på Horsens, og så må vi se, hvad der kommer.

Møller bød i efterårets 21 Superligakampe ind med fire assists.

mikkel@bold.dk

Støt AC Horsens og køb en fanfigur